
अतारांकित प्रश्‍न संख्‍या 640

4 मार्च, 2013 के लिए प्रश्‍न
असम में खाद्यान्नों का उत्पादन और प्रापण
640. श्री बीरेन्द्र प्रसाद वैश्य: 

क्या उपभोक्ता मामले, खाद्य और सार्वजनिक वितरण मंत्री यह बताने की कृपा करेंगे कि:
(क) विगत तीन वर्षों के दौरान और अब तक असम में चावल के साथ-साथ अन्य खाद्यान्नों की उत्पादित मात्रा और भारतीय खाद्य निगम द्वारा खरीदी गई मात्रा का ब्यौरा क्या है;

(ख) क्या यह सच है कि भारतीय खाद्य निगम द्वारा खरीद के दौरान उक्त राज्य में उत्पादित चावल को दूसरे राज्यों की तुलना में कम प्राथमिकता दी जाती है;

(ग) यदि हां, तो तत्संबंधी ब्यौरा क्या है और इसके क्या कारण हैं; और
(घ) सरकार द्वारा उक्त राज्य में उत्पादित चावल की गुणवत्ता के स्तरोन्नयन और उसके
विपणन के लिए किए जा रहे उपायों का ब्यौरा क्या है?

उत्‍तर

उपभोक्ता मामले, खाद्य और सार्वजनिक वितरण मंत्रालय में राज्‍य मंत्री (स्‍वतंत्र प्रभार)

(प्रो0 के0 वी0 थॉमस)
(क)  विगत तीन वर्षों और चालू वर्ष के दौरान असम में उत्‍पादित एवं खरीदे गए चावल तथा गेहूं और उत्‍पादित मोटे अनाजों का ब्‍यौरा नीचे दिया गया है।  भारतीय खाद्य निगम द्वारा असम में गेहूं और मोटे अनाजों की खरीद नहीं की गई है:-
                                                           
   (लाख टन में)
	क्रम संख्‍या
	खरीफ विपणन मौसम
	उत्‍पादित चावल की मात्रा 
	खरीदे गए चावल की मात्रा
	उत्‍पादित गेहूं की मात्रा
	उत्‍पादित मोटे अनाजों की मात्रा

	1.
	2009-10
	43.35
	0.08
	0.63
	0.17

	2.
	2010-11
	47.36
	0.16
	0.52
	0.17

	3.
	2011-12
	45.16
	0.23
	0.60
	0.18

	4.
	2012-13
	47.68
	0.04
	0.57
	0.17


27-2-2013 की स्‍थिति के अनुसार  
(ख) और (ग) :  जी, नहीं।  न्‍यूनतम समर्थन मूल्‍य के तहत खरीद एक खुली नीति है जो कि देशभर में समान रूप से लागू है।  परिवहन संबंधी आधारभूत सुविधाएं, कुटाई (मिलिंग) की क्षमता, विनियमित मंडियां, भंडारण सुविधाएं आदि जैसे विभिन्‍न कारक किसी राज्‍य विशेष में खरीद प्रचालनों को प्रभावित करते हैं।  राज्‍य में खाद्यान्‍नों की अधिक खरीद करने के लिए, गैर-विकेन्‍द्रीकृत खरीद राज्‍यों की राज्‍य सरकारों से बार-बार विकेन्‍द्रीकृत खरीद प्रणाली को अपनाने का अनुरोध किया गया है।  इस प्रणाली की खरीद में कुशलता बढ़ाने और अधिकतम सीमा तक स्‍थानीय खरीद को प्रोत्‍साहित करने के लिए वर्ष 1997-98 में शुरू किया गया था ताकि स्‍थानीय किसानों  को न्‍यूनतम समर्थन मूल्‍य का लाभ मिल सके।  तथापि, भारतीय खाद्य निगम ने राज्‍य सरकार द्वारा चलाए जा रहे केन्‍द्रों के अलावा 14 धान खरीद केन्‍द्र खोले हैं।

(घ) :    भारत सरकार द्वारा निर्धारित एकरूप मानदंडों के अनुसार भारतीय खाद्य निगम स्‍टाक खरीदता है। न्‍यूनतम समर्थन मूल्‍य प्रचालन के तहत, राज्‍य के किसानों को न्‍यूनतम समर्थन मूल्‍य पर अपने उत्‍पाद का विपणन/बिक्री करने के लिए हरसंभव सहायता दी जाती है।     
*******
